1. ------IND- 2020 0682 S-- BG- ------ 20201110 --- --- PROJET

ПРОЕКТ

## Наредба за изменение на Наредба (2014:425) относно пестицидите

Във връзка с Наредба (2014:425) относно пестицидите, правителството определя:[[1]](#footnote-2)

*че* глава 2, член 11, член 20, членове 37—39 и членове 40—43 се преформулират по посочения по-долу начин;

*че* се добавят пет нови раздела — глава 2, членове 37a, 38a, 40a, 41a и 43a — с посочената по-долу формулировка.

Глава 2

**Член 11.**Потребителите на продукти за растителна защита получават обучение, осигуряващо достатъчно познания за областите, посочени в приложение I към Директива 2009/128/ЕО на Европейския парламент и на Съвета от 21 октомври 2009 г. за създаване на рамка за действие на Общността за постигане на устойчива употреба на пестициди, в първоначалната формулировка. Обучението се предлага от:

1. Шведския съвет по земеделие, по отношение на употребата:

а) в селското стопанство, горското стопанство, управлението на паркове или градинарството;

б) на парцели земя за многофамилни сгради;

в) в дворове на училища и предучилищни детски заведения;

г) на площадки за игра, до които обществеността има достъп;

д) в спортни и развлекателни съоръжения;

е) по време на дейности по проектиране и строителство;

ж) в зони около пътища и насипи;

з) върху покрити с чакъл повърхности и други високопропускливи повърхности; и

и) върху асфалтови или бетонни повърхности или тези от други закалени материали.

2. Агенцията по обществено здравеопазване на Швеция, по отношение на употребата във и около складове или други съоръжения за съхранение; и

3. Шведския орган по работна среда по отношение на другите видове употреба.

**Член 20.**    Въпроси, свързани с разрешаването на употребата съгласно членове 18 и 19, се разглеждат от:

1. Шведския съвет по земеделие, по отношение на употребата:

а) в селското стопанство, горското стопанство, управлението на паркове или градинарството;

б) на парцели земя за многофамилни сгради;

в) в дворове на училища и предучилищни детски заведения;

г) на площадки за игра, до които обществеността има достъп;

д) в спортни и развлекателни съоръжения;

е) по време на дейности по проектиране и строителство;

ж) в зони около пътища и насипи;

з) върху покрити с чакъл повърхности и други високопропускливи повърхности; и

и) върху асфалтови или бетонни повърхности или тези от други закалени материали.

2. Агенцията по обществено здравеопазване на Швеция, по отношение на употребата във и около складове или други съоръжения за съхранение; и

3. Шведския орган по работна среда по отношение на другите видове употреба.

**Член 37.**Забранява се употребата на продукти за растителна защита:

1. на ливади или пасища, които не са подходящи за оране, но могат да се използват за косене или паша;

2. в дворове на училища или дворове на предучилищни детски заведения и детски площадки, до които обществеността има достъп;

3. в паркове, градини или други зони, които са предназначени предимно за зони за отдих, до които обществеността има достъп;

4.в градини върху общинска земя и оранжерии, които не се използват с професионална цел;

5. на парцели земя за жилищни сгради или върху растения в саксии в домашни градини;

6. върху растения, които се отглеждат на закрито, с изключение на тези в производствени помещения, складове и други подобни.

**Член 37а**.    Шведската агенция по химикалите може да издава наредби относно освобождаванията от забраните по член 37, параграфи 2—6 за активни вещества в продуктите за растителна защита, които се считат, че представляват ограничен риск за здравето на човека и околната среда.

Преди Шведската агенция по химикалите да издаде наредби, тя предоставя на другите съответни органи възможност да представят коментари.

**Член 38.**Шведският съвет по земеделие може да издава наредби относно освобождаванията от забраните по член 37:

1. ако е необходимо да се предотвратят въвеждането, установяването и разпространението на карантинни вредители съгласно Регламент (EС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (EС) № 228/2013, (EС) № 652/2014 и (EС) № 1143/2014 на Европейския парламент и на Съвета и за отмяна на директиви 69/464/EИО, 74/647/EИО, 93/85/EИО, 98/57/EО, 2000/29/EО, 2006/91/EО и 2007/33/EО на Съвета или в съответствие с разпоредбите за изпълнение на този регламент; или

2. ако е необходимо за отглеждането на растения, които са запазени в Шведската национална генетична банка или в Скандинавския генетичен ресурсен център.

Шведският съвет по земеделие може да издава наредби относно освобождаванията от забраните по член 37, параграф 1, за да се предотвратят въвеждането, установяването и разпространението на инвазивни чужди видове.

Преди Шведският съвет по земеделие да издаде наредби, той предоставя на другите съответни органи възможност да представят коментари.

**Член 38а.**Шведската агенция за опазване на околната среда може да издава наредби относно освобождаванията от забраните по член 37, параграф 2—6, за да се предотвратят въвеждането, установяването и разпространението на чужди инвазивни видове.

Преди Шведската агенция за опазване на околната среда да издаде наредби, тя предоставя възможност на други съответни органи да представят коментари.

**Член 39.**Общинският съвет може в отделен случай да предостави освобождаване от забраните по член 37, ако продуктът за растителна защита:

1. е одобрен от Шведската агенция по химикалите и употребата е в съответствие с условията на одобрението; и

2. необходим за отглеждането на растения, които са запазени в Шведската национална генетична банка или в Скандинавския генетичен ресурсен център, или е необходим поради други специални причини.

**Член 40.**Забранено е да се използват за професионални цели продукти за растителна защита без специално разрешение от общинския съвет:

1. в спортни и развлекателни съоръжения;

2. по време на дейности по проектиране и строителство;

3. в зони около пътища, както и покрити с чакъл повърхности и други

високопропускливи повърхности; и

4. върху асфалтови или бетонни повърхности или тези от други закалени материали.

**Член 40а.**Изискването за разрешително съгласно член 40 не се прилага за продуктите за растителна защита, които съгласно наредбите, издадени в съответствие с член 37а, са освободени от забраната за употреба по член 37.

Изискването за разрешително по член 40, параграфи 3 и 4 не се прилага за употребата на продукти за растителна защита:

1. в зони около пътища, за да се предотвратят въвеждането, установяването или разпространението на:

а) чужди инвазивни видове; или

б) карантинни вредители съгласно Регламент (ЕС) 2016/2031 на Европейския парламент и на Съвета или съгласно разпоредбите за изпълнение на посочения регламент; или

2. на насипи.

**Член 41.**Забранено е да се използват за професионални цели продукти за растителна защита без писмено уведомление до общинския съвет:

1. в зони около пътища, за да се предотвратят въвеждането, установяването или разпространението на:

а) чужди инвазивни видове; или

б) карантинни вредители съгласно Регламент (ЕС) 2016/2031 на Европейския парламент и на Съвета или съгласно разпоредбите за изпълнение на посочения регламент;

2. на насипи; и

3. в зони, които не са обхванати от забрана съгласно член 37 или от изискването за разрешително съгласно член 40 и които имат прилежаща площ над 1 000 квадратни метра, където обществеността може да пътува свободно.

Дейностите, за които се изисква уведомление, могат да бъдат започнати не по-рано от четири седмици след подаване на уведомлението, освен ако Съветът по земеделие не реши друго.

**Член 41a.**    Изискването за уведомяване съгласно 41 не се прилага за продуктите за растителна защита, които съгласно наредбите, издадени в съответствие с член 37а, са освободени от забраната за употреба по член 37.

Изискването за уведомяване съгласно член 41, параграф 1, точка 3 не се прилага за употреба върху обработваема земя.

**Член 42.**Разпоредбите на член 37, параграф 1, член 40 и член 41 не се прилагат за употреба, която:

1. има характера на точкова обработка; и

2. има такъв ограничен обхват, че здравето на човека и околната среда не са изложени на риск от вреда.

**Член 43.**Шведската агенция за опазване на околната среда може:

1. да издава по-подробни наредби за освобождаване съгласно член 39, параграф 2; и

2. в случай на употреба на продукти за растителна защита, различни от употребата върху горски земи, да издаде наредби относно прилагането на членове 40—42.

Преди Шведската агенция за опазване на околната среда да издаде наредби, тя предоставя възможност на други съответни органи да представят коментари.

**Член 43а.**    Шведският съвет по земеделие може да издава по-подробни наредби относно освобождаванията в съответствие с член 39, параграф 1.

Преди Шведският съвет по земеделие да издаде наредби, той предоставя възможност на другите съответни органи да представят коментари.

1. Настоящата наредба влиза в сила на 1 февруари 2021 г.

2. Разрешителните съгласно глава 2, член 40 за професионалната употреба на продукти за растителна защита, за които е издадено решение в съответствие с по-старите наредби, продължават да са валидни, но не и след 31 декември 2022 г.

1. Вж. Директива 2009/128/EC на Европейския парламент и на Съвета от 21 октомври 2009 г. за създаване на рамка за действие на Общността за постигане на устойчива употреба на пестициди, във формулировката съгласно Регламент (ЕС) 2019/1243 на Европейския парламент и на Съвета. Вж. също Директива (ЕС) 2015/1535 на Европейския парламент и на Съвета от 9 септември 2015 г., установяваща процедура за предоставянето на информация в сферата на техническите регламенти и правила относно услугите на информационното общество. [↑](#footnote-ref-2)